ທ່ານ ຮອງນາຍົກ ທອງລຸນ ສີສຸລິດ ຕ້ອນຮັບການເຂົ້າຢ້ຽມຂໍ່ານັບ ແລະ ຍື່ນສານແຕ່ງຕັ້ງ ຂອງຜູ້ປະສານງານ ອົງການ ສປຊ ແລະ ຜູ້ຕາງໜ້າອົງການ ສປຊ ເພື່ອການພັດທະນາ (UNDP) ຄົນໃໝ່ ປະຈໍາ ສປປ ລາວ
ໃນວັນທີ 18 ມິຖຸນາ 2014 ຢູ່ທີ່ກະຊວງການຕ່າງປະເທດ ທ່ານ ທອງລຸນ ສີສຸລິດ, ຮອງນາຍົກ ລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ໄດ້ຕ້ອນຮັບການເຂົ້າຢ້ຽມຂໍ່ານັບ ແລະ ຍື່ນສານແຕ່ງຕັ້ງຂອງທ່ານ ນາງ ກາຣິນາ ອິມໂມເນັນ ເປັນຜູ້ປະສານງານອົງການ ສປຊ ແລະ ຜູ້ຕາງໜ້າອົງການ ສປຊ ເພື່ອການພັດທະນາ (UNDP) ຄົນໃໝ່ ປະຈໍາ ສປປ ລາວ. ທ່ານຮອງນາຍົກລັດຖະມົນຕີ ໄດ້ສະແດງຄວາມຍິນດີຕ້ອນຮັບ ແລະ ຊົມເຊີຍຕໍ່ທ່ານ ນາງ ກາຣິນາ ອິມໂມເນັນ ໃນການຖືກແຕ່ງຕັ້ງມາປະຕິບັດໜ້າທີ່ ຢູ່ ສປປ ລາວ ພ້ອມທັງຕີລາຄາສູງ ການພົວພັນ ຮ່ວມມືທີ່ມີປະສິດທິຜົນ ລະຫວ່າງລັດຖະບານລາວ ແລະ ອົງການເຄືອຂ່າຍ ສປຊ ໃນໄລຍະຜ່ານມາ.
ໃນໂອກາດນີ້, ທ່ານ ທອງລຸນ ສີສຸລິດ ໄດ້ສະແດງຄວາມຂອບໃຈມາຍັງອົງການ UNDP ແລະ ອົງການເຄືອຂ່າຍ ສປຊ ທີ່ໄດ້ໃຫ້ການຊ່ວຍເຫຼືອໃນຂົງເຂດຕ່າງໆທາງດ້ານທຶນຮອນ ແລະ ດ້ານວິຊາການໃນການຈັດຕັ້ງປະຕິບັດບັນດາແຜນງານ, ໂຄງການບູລິມະສິດຂອງລັດຖະບານ ພາຍໃຕ້ແຜນ ພັດທະນາເສດຖະກິດ-ສັງຄົມແຫ່ງຊາດຂອງ ສປປ ລາວ, ເປັນຕົ້ນແມ່ນ ວຽກງານການກໍ່ສ້າງ ພຶ້ນຖານໂຄງລ່າງ, ການພັດທະນາຊົນນະບົດ ແລະ ລຶບລ້າງຄວາມທຸກຍາກ, ການແກ້ໄຂບັນຫາ ລະເບີດບໍ່ທັນແຕກ, ການພັດທະນາຊັບພະຍາກອນມະນຸດ ກໍຄືການເສີມຂະຫຍາຍ ການພົວພັນ ຮ່ວມມືເພື່ອການພັດທະນາຮ່ວມກັບລັດຖະບານລາວ ໂດຍສະເພາະການດຳເນີນຂະບວນການ ກອງປະຊຸມໂຕະມົນ, ເຊິ່ງເປັນເວທີທີ່ສຳຄັນໃນການສົ່ງເສີມວຽກງານການຮ່ວມມືປະສານງານ ແລະ ສ້າງຄວາມເຂົ້າອົກເຂົ້າໃຈລະຫວ່າງ ລັດຖະບານ ສປປ ລາວ ແລະ ບັນດາຄູ່ຮ່ວມພັດທະນາ. ຄຽງຄູ່ກັບຜົນສຳເລັດຂອງການຮ່ວມມືລະຫວ່າງ ສປປ ລາວ ແລະ ອົງການ ສປຊ, ທ່ານຮອງນາຍົກລັດຖະມົນຕີ ຍັງຍົກໃຫ້ເຫັນເຖິງສິ່ງທ້າທາຍຕ່າງໆ ລວມທັງການຈັດຕັ້ງປະຕິບັດເປົ້າໝາຍສະຫັດສະຫວັດດ້ານການພັດທະນາ ເຊິ່ງເຫັນວ່າຍັງມີບາງຄາດໝາຍທີ່ຍັງເປັນສິ່ງທ້າທາຍ ໃຫ່ຍຫຼວງໃນການບັນລຸເປົ້າໝາຍ MDG ໃຫ້ສຳເລັດໃນປີ 2015 ໂດຍສະເພາະບັນຫາໂພຊະ ນາການສໍາລັບເດັກນ້ອຍ, ການຮັບປະກັນໃຫ້ເດັກ ສໍາເລັດການສຶກສາຂັ້ນປະຖົມຢ່າງທົ່ວເຖິງ, ການປັບປຸງສຸຂະພາບຂອງແມ່ ແລະ ການແກ້ໄຂບັນຫາລະເບີດບໍ່ທັນແຕກທີ່ຕົກຄ້າງ ທີ່ເປັນເປົ້າ ໝາຍ MDG ສະເພາະຂອງ ສປປ ລາວ. ດັ່ງນັ້ນ, ຈຶ່ງມີຄວາມຈຳເປັນທີ່ ສປປ ລາວ ຍັງສືບຕໍ່ຕ້ອງການການຊ່ວຍເຫຼືອ ແລະ ສະໜັບສະໜູນຈາກບັນດາອົງການຈັດຕັ້ງສາກົນ ແລະ ຄູ່ຮ່ວມພັດທະນາ, ເຊິ່ງລັດຖະບານລາວ ມີຄວາມເຊື່ອໝັ້ນວ່າ ພາຍໃຕ້ການນຳພາ ແລະ ປະສົບການຂອງທ່ານຜູ້ປະສານງານຂອງອົງການ ສປຊ, ທັງເປັນຜູ້ຕາງໜ້າອົງການ UNDP ຄົນໃໝ່ ການພົວພັນຮ່ວມມື ລະຫວ່າງ ສປປ ລາວ ແລະ ອົງການ ສປຊ ຈະສືບຕໍ່ໄດ້ຮັບການຮັດແໜ້ນ ແລະ ຂະຫຍາຍຕົວຍິ່ງຂຶ້ນ.
ໃນໂອກາດດຽວກັນນີ້, ທ່ານ ນາງ ກາຣິນາ ອິມໂມເນັນ ກໍໄດ້ກ່າວສະແດງຄວາມຂອບໃຈ ຕໍ່ການ ຕ້ອນຮັບອັນອົບອຸ່ນຂອງລັດຖະບານລາວ ແລະ ສະແດງຄວາມຊົມເຊີຍ ຕໍ່ຜົນສຳເລັດຂອງການ ພັດທະນາເສດຖະກິດ-ສົງຄົມ ຂອງ ສປປ ລາວ ທີ່ເຫັນວ່າມີບາດກ້າວຂະຫຍາຍຕົວຢ່າງຕໍ່ເນື່ອງ. ພ້ອມກັນນັ້ນ ທ່ານຍັງໄດ້ຢືນຢັນວ່າຈະສືບຕໍ່ເສີມຂະຫຍາຍການພົວພັນຮ່ວມມືລະຫວ່າງອົງການ ສປຊ ແລະ ລັດຖະບານ ສປປ ລາວ ໃຫ້ນັບມື້ຂະຫຍາຍຕົວຍິ່ງໆຂຶ້ນ ໂດຍສະເພາະໃນການບັນລຸ ເປົ້າໝາຍສະຫັດສະຫວັດດ້ານການພັດທະນາ ຢູ່ ສປປ ລາວ. ທ່ານ ນາງ ກາຣິນາ ອິມໂມເນັນ, ສັນຊາດແຟງລັງ ແມ່ນຜູ້ທີ່ມີປະສົບການສູງໃນການເຮັດວຽກກັບອົງການຈັດຕັ້ງສາກົນ ໂດຍສະເພາະ ແມ່ນກັບອົງການ UNDP ຢູ່ໃນຫຼາຍປະເທດ ທັງໃນທະວີບອາຊີ, ອາຝຣິກາ ແລະ ເອີຣົບ. ກ່ອນການມາປະຕິບັດໜ້າທີ່ຢູ່ ສປປ ລາວ ທ່ານເຄີຍຮັບໜ້າທີ່ເປັນຮອງຜູ້ຕາງໜ້າພິເສດ ທັງເປັນຜູ້ປະສານງານອົງການສະຫະປະຊາຊາດ ປະຈຳປະເທດ ສາທາລະນະລັດ ອາຟຣິກາກາງ.